b'\n_START_ARTICLE_\nMagicka\n_START_SECTION_\nIgranje\n_START_PARAGRAPH_\nIgralec prevzame vlogo \xc4\x8darovnika, ki se mora z uporabo ofenzivnih in defenzivnih \xc4\x8darovnij prebiti skozi ve\xc4\x8d stopenj do glavnega nasprotnika in ga premagati. V kampanji lahko sodelujejo do \xc5\xa1tirje igralci prek internetne povezave._NEWLINE_V osnovni kampanji je 13 stopenj, na koncu vsake je mo\xc4\x8dnej\xc5\xa1i nasprotnik (\xc2\xbb\xc5\xa1ef\xc2\xab), na poti do njega pa mora igralec pobiti mno\xc5\xbeico \xc5\xa1ibkej\xc5\xa1ih bitij. Opremljen je s \xc4\x8darovni\xc5\xa1ko palico in obi\xc4\x8dajnej\xc5\xa1im oro\xc5\xbejem (navadno z me\xc4\x8dem). Tekom igre lahko pobira nove palice in oro\xc5\xbeja, ki mu dajejo razli\xc4\x8dne bonuse pri igranju. Mehanika \xc4\x8daranja temelji na kombiniranju osmih osnovnih elementov, ki jih igralec prikli\xc4\x8de z ustrezno tipko in potem spro\xc5\xbei bodisi na okolico, bodisi nase. Vsak urok je sestavljen iz enega do petih elementov v pravem vrstnem redu, kar da ogromno \xc5\xa1tevilo razli\xc4\x8dnih kombinacij. Nekatere od njih so neaktivne dokler se jih igral\xc4\x8dev lik ne nau\xc4\x8di s pobiranjem knjig urokov. _NEWLINE_Igra ne pozna sistema \xc4\x8darovni\xc5\xa1ke energije oz. mane, kar pomeni, da je \xc4\x8daranje odvisno samo od hitrosti pritiskanja ustreznih kombinacij. Razen palic in oro\xc5\xbeij igralec ne dobiva opreme in lastnosti njegovega lika se ne spreminjajo tekom kampanje, tako da v igri ni elementov igranja vlog in je poudarek samo na akciji.\n_START_SECTION_\nOdziv\n_START_PARAGRAPH_\nOb izidu je igro zaznamovalo predvsem ogromno \xc5\xa1tevilo hro\xc5\xa1\xc4\x8dev, ki so povzro\xc4\x8dali neodzivnost razli\xc4\x8dnih elementov vmesnika, te\xc5\xbeave pri internetnem povezovanju in popolno sesutje. Razvijalci so zato \xc5\xa1e nekaj tednov po izidu aktivno odpravljali te\xc5\xbeave in izdali ve\xc4\x8d popravkov. Kljub za\xc4\x8detnim te\xc5\xbeavam je igra s svojo barvitostjo in humorjem pritegnila presenetljivo veliko pozornosti; \xc5\xbee 24 ur po izidu na razli\xc4\x8dnih servisih za digitalno distribucijo je bilo prodanih 30.000 izvodov in pol leta kasneje skoraj 800.000._NEWLINE_Kasneje je iz\xc5\xa1lo \xc5\xa1e ve\xc4\x8d dodatkov z novimi preoblekami za like, predmeti, stopnjami in igralnimi na\xc4\x8dini.'